চুয়াডাঙ্গা, বাংলাদেশনিউজ২৪x৭.কম  চুয়াডাঙ্গার আলমডাঙ্গা উপজেলার কুমারী বাজার থেকে পুলিশ ২ কেজি ওজনের ১টি শক্তিশালী তাজা বোমা ও রাজনীতি নিষিদ্ধের হুমকি দেয়া লেখা একটি চিরকুট উদ্ধার করেছে। সোমবার সকাল ৯ টার দিকে টাইম বোমা সদৃশ্য বোমাটির সাথে চিরকুটটি পুলিশ উদ্ধার করে।  কুমারী বাজারের নাইটগার্ড মুকুল ও সাইদুল জানান,রাত ২ টার দিকে ১০/১২ জনের সশস্ত্র একটি চরমপন্থী দল  অস্ত্রের মুখে আমাদের জিম্মি করে বাজারের হাবিবুরের দোকানের ছাউনির ওপর বোমা ও চিরকুটটি রেখে যায়।  পরে তারা পুলিশকে খবর দিলে আলমডাঙ্গার দুর্লভপুর ক্যাম্প পুলিশের ইনচার্জ এস আই লিয়াকত আলী সঙ্গীয় ফোর্স নিয়ে চিরকুট ও বোমাটি উদ্ধার করে নিয়ে যায়।  আলমডাঙ্গা থানার অফিসার ইনচার্জ ইন্সপেক্টর মতিয়ার রহমান জানান, উদ্ধার করা বোমাটি খুব বড় আকৃতির। বোমাটির সাথে সার্কিট ও ব্যাটারী থাকায় এটা শক্তিশালী বোমা বলে ধারণা করা হচ্ছে।  উদ্ধার করা বোমার সাথে চিরকুটে লেখা রয়েছে, কুমারী বাজারে রাজনৈতিক সব ধরণের আলাপ  আলোচনা নিষিদ্ধ করা হলো, রাত ৮ টার পর বাজারের সমস্ত দোকান-পাট বন্ধ করতে হবে। এই নির্দেশ অমান্য করলে বোমা মেরে বাজার উড়িয়ে দেয়া হবে। ইতি জগৎ।  এই চিরকুট ও বোমা উদ্ধারের পর গোটা বাজারে আতংক ছড়িয়ে পড়েছে। পুলিশ ওই বাজারে অতিরিক্ত পুলিশ মোতায়েন করেছে।  বাংলাদেশনিউজ২৪x৭.কম/প্রতিনিধি/এসএ.